የቤንች ማጂ ቡና አምራች ኅብረት ሥራ ዩኒየን 17 የእሸት ቡና ማጠቢያ ኢንዱስትሪዎችን ወደ ሥራ አስገባ
ከ20 ሺሕ በላይ አርሶ አደሮችን በአባልነት የያዘው የቤንች ማጂ ቡና አምራች ኅብረት ሥራ ዩኒየን፣ ለ2013 ዓ.ም. የምርት ዝግጅት 17 የቡና ኢንዱስትሪዎችን ገንብቶ ወደ ሥራ አስገባ፡፡የቡና ጥራትን ለማስጠበቅና የቡና አርሶ አደሮችን ገቢ ለመጨመር ዓይነተኛ ሚና የሚጫወቱት የቡና ማጠቢያ ኢንዱስትሪዎች፣ በኢትዮጵያ ካሉ 462 ቡና ላኪዎች በ29ኛ ደረጃ ላይ የሚገኘውን ዩኒየን ከቀዳሚዎቹ አሥር ተርታ ለማሰለፍ እንደሚያስችል የዩኒየኑ ዋና ሥራ አስኪያጅ አቶ ጌታሁን ተክሌ ተናግረዋል፡፡ከመስከረም 9 እስከ 15 ቀን 2013 ዓ.ም. በቤንች ሸኮ ዞን ሚዛን አማን ከተማ የሚያካሂደውን 12ኛ ጠቅላላ ጉባዔ አስመልክተው አቶ ጌታሁን እንዳሉት፣ ዩኒየኑ በ2012 በጀት ዓመት ከ600 ሚሊዮን ብር በላይ ገቢ ያገኘ ሲሆን፣ ከዚህ ውስጥ 380 ሚሊዮን ብር የተገኘው 2,323 ሜትሪክ ቶን ቡና ለውጭ ገበያ፣ እንዲሁም ለአገር ውስጥ ቡና፣ ማርና ቅመማ ቅመም በማቅረብ ነው፡፡ በዚህም ዩኒየኑ 227 ሚሊዮን ብር ትርፍ ማግኘቱን ገልጸዋል፡፡ከዚህ ቀደም አርሶ አደሮች የሚያቀርቡትን ያልተጣራ ማር የሚያጣራው ማሽን የማሩን ከ35 በመቶ በላይ ተረፈ ምርት ያደርግ የነበረ በመሆኑ፣ ተረፈ ምርቱን ከ25 በመቶ በታች የሚያደርግ የማር ማቀነባበሪያ በሁለት ሚሊዮን ብር ወጪ ወደ ሥራ መግባቱንም አቶ ጌታሁን አስታውቀዋል፡፡ በ1997 ዓ.ም. ሲመሠረት 2,988 አርሶ አደሮችንና 201,839 ብር መነሻ ካፒታል የነበረው ዩኒየን የቡና ጥራት፣ የገበያ ችግር፣ አንዳንዴ የሚከሰቱ የሰላም መደፍረሶችን ተቋቁሞ አሁን አባላቱን 20 ሺሕ፣ ካፒታሉንም 360 ሚሊዮን ብር ማድረሱ ተጠቁሟል፡፡የቤንች ሸኮ ዞን ዋና አስተዳዳሪ አቶ ፍቅሬ አማን በበኩላቸው በዞኑ ቡና፣ ማር፣ ቅመማ ቅመምና የሰብል ምርት ዘርፎች ኢንቨስት ለማድረግ አመቺ ሁኔታዎች መኖራቸውን፣ ለቡናና ለቅመማ ቅመም ልማት የሚሆን መሬት ተለይቶ አንዳንድ ባለሀብቶች የገቡ መሆኑንና ተጨማሪ ባለሀብቶችም በዞኑ ባለሀብቶች እንዲሠሩ ጥሪ አቅርበዋል፡፡ 